元澄
参考资料

↑  《魏书校勘记·卷十九中·列傳第七中·三》：字道镇　北史卷一八本传“镇”作“镜”。按“镜”与“澄”名字相应，疑作“镜”是。
↑  《北史 卷十八 列傳第六 元澄傳》：長子澄，字道鏡，少好學，美鬢髮，善舉止，言辭清辯，響若縣鐘。康王薨，居喪以孝聞。襲封，加征北大將軍。以氏羌反叛，除征南大將軍、梁州刺史。文明太后引見誡厲之，顧謂中書令李沖曰：「此兒風神吐發，當為宗室領袖，是行當不辱命，我不妄也。」澄至州，誘導懷附，西南款順。加侍中，賜衣一襲，乘黃馬一匹，以旌其能。
↑  《北史 卷十八 列傳第六 元澄傳》：轉開府、徐州刺史，甚著聲績。朝京師，引見於皇信堂。孝文詔澄曰：「昔鄭子產鑄刑書而晉叔向非之。此二人皆賢士，得失竟誰？」對曰：「鄭國寡弱，攝于強鄰，人情去就，非刑莫制，故鑄刑書以示威。雖乖古式，合今權道。」帝方革變，深善其對，笑曰：「任城當欲為魏子產也。朕方創改朝制，當與任城共萬世之功。」後征為中書令，改授尚書令。齊庾蓽來朝，見澄音韻遒雅，風儀秀逸，謂主客郎張彝曰：「往魏任城以武著稱，今魏任城乃以文見美也。」。
↑  《北史 卷十八 列傳第六 元澄傳》：後帝外示南討，意在謀遷，齊于明堂左個。詔太常卿王諶，親令龜卜易筮南伐之事，其兆遇《革》。澄進曰：「《易》言革者更也，將欲革君臣之命，湯、武得之為 吉。陛下帝有天下，今日蔔征，不得云革命，未可全為吉也。」帝厲聲曰：「此象云大人武變，何言不吉也！」車駕還宮，便召澄，未及升階，遙謂曰：「向者之《革》，今更欲論之。明堂之忿，懼眾人競言，沮我大計，故厲色怖文武耳。」乃獨謂澄曰：「國家興自北土，徙居平城，雖富有四海，文軌未一。此間用武之地，非可興文。崤函帝宅，河洛王裏，因茲大舉，光宅中原，任城意以為何如？」澄深贊成其事。帝曰：「任城便是我之子房。」加撫軍大將軍、太子少保，又兼尚書左僕射。及車駕幸洛陽，定遷都之策，詔澄馳驛向北，問彼百司，論擇可否。曰：「近論《革》，今真所謂革也。」澄既至代都，眾聞遷詔，莫不驚駭。澄援引今古，徐以曉之，眾乃開伏。遂南馳還報，會車駕於滑台。帝大悅曰：「若非任城，朕事業不得就也。」從幸鄴宮。除吏部尚書。
↑  《北史 卷十八 列傳第六 元澄傳》：及車駕自代北巡，留澄銓簡舊臣。初，魏自公侯以下，動有萬數，冗散無事。澄品為三等，量其優劣，盡其能否之用，鹹無怨者。駕還洛京，複兼右僕射。帝至北芒，遂幸洪池，命澄侍升龍舟。帝曰：「朕昨夜夢一老公，拜立路左，云晉侍中嵇紹，故此奉迎，神爽卑懼，似有求焉。」澄曰：「陛下經殷墟而吊比干，至洛陽而遺嵇紹，當是希恩而感夢。」帝曰：「朕既有此夢，或如任城所言。」於是求其兆域，遣使弔祭焉。
↑  《北史 卷十八 列傳第六 元澄傳》：齊明帝既廢弑自立，其雍州刺史曹武請以襄陽內附。車駕將自赴之，引澄及咸陽王禧、彭城王勰、司徒馮誕、司空穆亮、鎮南李沖等議之。禧等或雲宜行，或言宜止。帝曰：「眾人意見不等，宜有客主，共相起發。任城與鎮南為應留之議，朕當為宜行之論。諸公坐聽，長者從之。」於是帝往復數交，駕遂南征，不從澄及李沖等言。後從征至縣瓠，以疾篤還京。
↑  《北史 卷十八 列傳第六 元澄傳》：車駕還洛，引見王公侍臣于清徽堂。帝曰：「此堂成來，未與王公行宴樂之禮。今與諸賢，欲無高而不升，無小而不入。」因之流化渠。帝曰：「此曲水者，取乾道曲成，萬物無滯。」次之洗煩池。帝曰：「此池亦有嘉魚。」澄曰：「所謂'魚在在藻，有頒其首。'」帝曰：「且取'王在靈沼，於牣魚躍。'」次之觀德殿。帝曰：「射以觀德，故遂命之。」次之凝閑堂。帝曰：「此堂取夫子閒居之義。不可縱奢以忘儉，自安以忘危，故此堂後作茅茨堂。」謂李沖曰：「此東曰步元廡，西曰遊凱廡。此坐雖無唐堯之君，卿等當無愧於元、凱。」沖對曰：「臣既遭唐堯之君，敢辭元、凱之譽？」帝曰：「光景垂落，朕同宗有載考之義，卿等將出，何得默爾德音。」即命黃門侍郎崔光、郭祚、通直郎刑巒、崔休等賦詩言志。燭至，公卿辭退，李沖再拜上于萬歲壽。帝曰：「卿等以燭至致辭，複獻于萬壽，朕報卿以《南山》之詩。」乃曰：「燭至辭退，庶姓之禮；在夜載考，宗族之義。卿等且還，朕與諸王宗室欲成此夜飲。」後坐公事免官。尋兼吏部尚書。
↑  《北史 卷十八 列傳第六 元澄傳》：恆州刺史穆泰在州謀反，授澄節，銅武、竹使符，禦仗左右，仍行恆州事。行達雁門，遣書侍御史李煥先赴。至即禽泰，窮其党與，罪人皆得。钜鹿公陸睿、安樂侯元隆等百餘人並獄禁。具狀表聞。帝覽表，乃大悅曰：「我任城可謂社稷臣，正複皋陶斷獄，豈能過之？」顧咸陽王等曰：「汝等脫當其處，不能辦此也。」車駕尋幸平城。勞澄，引見逆徒，無一人稱枉。時人莫不歎之。帝謂左右曰：「必也無訟，今日見之。」以澄正尚書。
↑  《北史 卷十八 列傳第六 元澄傳》：車駕南伐，留澄居守，複兼右僕射。澄表請以國秩一歲租帛，助供軍資，詔受其半。帝複幸鄴。見公卿曰：「朕昨入城，見車上婦人冠帽而著小襦襖者，尚書何為不察？」澄曰：「著者猶少。」帝曰：「任城欲令全著乎？一言可以喪邦，其斯之謂。可命史官書之。」又曰：「王者不降佐於蒼昊，拔才而用之。朕失于舉人，任一群婦女輩，當更銓簡耳。任城在省，為舉天下綱維，為當署事而已？」澄曰：「臣實署事而已。」帝曰：「如此，便一令史足矣，何待任城？」尋除尚書左僕射，從駕南伐。孝文崩，受顧命。
↑  《北史 卷十八 列傳第六 元澄傳》：宣武初，有降人嚴叔懋告尚書令王肅遣孔思達潛通齊國，為叛逆。澄信之，乃表肅將叛，輒下禁止。咸陽、北海二王奏澄擅禁宰輔，免官還第。尋除開府、揚州刺史。下車封孫叔敖之墓，毀蔣子文之廟；上表請修復皇宗之學，開四門之教。詔從之。
↑  《北史 卷十八 列傳第六 元澄傳》： 先是，朝議有南伐之計，以蕭寶夤為東揚州刺史，據東城；陳伯之為江州刺史，戍陽石。以澄總督二鎮，授之節度。澄於是遣統軍傅豎眼、王神念等進次大峴、東關、九山、淮陵，皆分部諸將，倍道據之。澄總勒大眾，絡繹相接，所在克捷，詔書褒美。既而遇雨，淮水暴長，澄引歸壽春。還既狼狽，失兵四千餘人。澄頻表解州，帝不許。有司奏奪其開府，又降三階。
↑  《北史 卷十八 列傳第六 元澄傳》：轉鎮北大將軍、定州刺史。初，百姓每有橫調，恆煩苦之。前後牧守未能蠲除，澄多所省減。又明黜陟賞罰之法，表減公園之地以給無業貧人，布絹不任衣者禁不聽造，百姓欣賴焉。母孟太妃薨，居喪過毀，當世稱之。服闋，除太子太保。
↑  《北史 卷十八 列傳第六 元澄傳》：時高肇當朝，猜忌賢戚。澄為肇間構，常恐不全，乃終日昏飲，以示荒敗。所作詭越，時謂為狂。宣武夜崩，時事倉卒，高肇擁兵於外。明帝沖幼，朝野不安。澄雖疏斥，而朝望所屬。領軍、侍中崔光等奏澄為尚書令，於是眾心欣服。尋遷司空，加侍中，俄詔領尚書令。
↑  《北史 卷十八 列傳第六 元澄傳》： 登表上《皇誥宗制》並《訓詁》各一卷，欲太后覽之，思勸誡之益。又奏利國濟人所宜振舉者十條：一曰律度量衡，公私不同，所宜一之；二曰宜興學校，以明黜陟之法；三曰宜興滅繼絕，各舉所知；四曰五調之外，一不煩人，任人之力，不過三日；五曰臨人之官，皆須黜陟，以旌賞罰；六曰逃亡代輸，去來年久者，若非伎作，任聽即住；七曰邊兵逃走，或實陷沒，皆須精檢，三長及近親，若實隱之，征其代輸，不隱勿論；八曰工商世業之戶，複征租調，無以堪濟，今請免之，使專其業；九曰三長禁奸，不得隔越相領，戶不滿者，隨近併合；十曰羽林武賁，邊方有事，暫可赴戰，常戍宜遣番兵代之。靈太后下其奏，百僚議之，事有同否。
↑  《北史 卷十八 列傳第六 元澄傳》：時四中郎將兵數寡弱，不足以襟帶京師。澄奏宜以東中帶滎陽郡，南中帶魯陽郡，西中帶恆農郡，北中帶河內郡，選二品、三品親賢兼稱者居之。省非急之作，配以強兵。如此則深根固本，強幹弱枝之義也。靈太后將從之，從議者不同，乃止。尋以疾患，表求解任，不許。
↑  《北史 卷十八 列傳第六 元澄傳》：澄以北邊鎮將選舉彌輕，恐賊虜窺邊，山陵危迫，奏求重鎮將之選，修警備之嚴，詔不從。後賊虜入寇，至於舊都，鎮將多非其人；所在叛亂，犯逼山陵，如澄所慮。
↑  《北史 卷十八 列傳第六 元澄傳》：澄奏：「都城府寺猶未周悉，今軍旅初寧，無宜發眾，請取諸職人及司州郡縣犯十杖以上、百鞭以下收贖之物，絹一匹輸磚二百，以漸修造。」詔從之。太傅、清河王懌表駁其事，遂寢不行。
↑  《北史 卷十八 列傳第六 元澄傳》：澄又奏：「司州牧、高陽王臣雍拷殺奉朝請韓元昭、前門下錄事姚敬賢，雖因公事，理實未盡。何者？若昭等狀彰，死罪以定，應刑於都市，與眾棄之。如其疑似不分，情理未究，不宜以三清九流之官，杖下便死，輕絕人命，傷理敗法。往年在州，於大市鞭殺五人，及檢賊狀，全無寸尺。今複酷害，一至於此。朝野云云，鹹懷驚愕。若生殺在下，虐專於臣，人君之權，安所複用？請以見事付廷尉推究，驗其為劫之狀，察其拷殺之理。」詔從之。澄當官無所回避。又奏墾田授受之制八條，甚有綱貫。西哉嚈噠、波斯諸國，各因公使，並遺澄駿馬一匹。澄請付太僕，以充國閑。詔曰：「王廉貞之德，有過楚相，可敕付廄，以成君子大哉之美。」
↑  《北史 卷十八 列傳第六 元澄傳》： 禦史中尉、東平王匡奏請取景明元年以來內外考簿、吏部除書、中兵勳案並諸殿最，欲以案校竊階盜官之人。靈太后許之。澄表以為「禦史之體，風聞是司。至於昌勳妄階，皆有處別。若一處有風謠，即應攝其一簿，研檢虛實。若差殊不同，偽情自露，然後繩以典刑，人誰不服？豈有移一省之事，窮革世之尤，如此求過，誰堪其罪？斯實聖朝所宜重慎也。」靈太后納之，乃止。後遷司徒公，侍中、尚書令如故。
↑  《北史 卷十八 列傳第六 元澄傳》： 神龜元年，詔加女侍中貂蟬，同外侍中之飾。澄上表諫曰：「高祖、世宗皆有女侍中官，未見綴金蟬於象珥，極鼲貂於鬢髮。江南偽晉穆何後有女尚書而加貂榼，此乃衰亂之世，妖妄之服。且婦人而服男子之服，至陰而陽，故自穆、哀以降，國統二絕。因是劉裕所以篡逆。禮容舉措，風化之本，請依常儀，追還前詔。」帝從之。
↑  《北史 卷十八 列傳第六 元澄傳》：時太后銳于興繕，在京師則起永寧、太上公等佛寺，工費不少，外州各造五級佛圖。又數為一切齋會，施物動至萬計。百姓疲于土木之功，金銀之價為之踴上。削奪百官祿力，費損庫藏。兼曲賚左右，日有數千。澄上表極言得失。雖卒不從，常優答禮之。政無大小，皆引參預。澄亦盡心匡輔，事有不便於人者，必於諫諍，殷勤不已，內外鹹敬憚之。
↑  《北史 卷十八 列傳第六 元澄傳》：二年，薨，贈假黃鉞、使持節、都督中外諸軍事、太傅、領太尉公，加以殊禮，備九錫，依晉大司馬齊王攸故事，諡曰文宣王。澄之葬也，凶飾甚盛。靈太后親送郊外，停輿悲哭，哀慟左右。百官會赴千餘人，莫不欷歔，當時以為哀榮之極。第四子彝襲。
↑  北京大学考古文博学院 / 河北省文物考古研究院. . 科学出版社. 2021.09: 110–142. ISBN 9787030698766 （中文（繁體））.  请检查|date=中的日期值 (帮助); 使用|accessdate=需要含有|url= (帮助)
↑  《汉魏南北朝墓志汇编》：惟魏景明二年九月三日，雍州刺史」任城王妃李氏薨於長安。粵今十一」月十九日，乃永窆於京西。轜旒孤返，」松門已閟，伊厥子臣，敢揚明誌。其辭」曰：」綿聯冑初，杳映宗緒，承光昔祐，系葩」今祜。英發前輝，光飛後武，誰其振馨，」曰祖曰父。越自初婉，摹典內閨，出妃」我后，四德斯諧。振道中饋，扇教庶黎，有類含液，物靡不懷。於于上靈，在德」弗甄，枕痾中室，命兮弗延。哀裂光日，痛結九泉，敢述景行，以播永年。」前國大農府功曹史臣茹仲敬造。
↑  魏上宰侍中司徒公領尚書令太傅領太尉公假黃鉞九錫任城文宣王文竫太」妃墓誌銘」太妃姓馮，諱令華，長樂信都人也。太師昌黎武王之第五女，曾祖東燕昭文帝，祖」太宰燕宣王。若夫帝王有命，將相應期，鍾鼎相傳，冠冕繼襲，固已功流載藉，道被」笙鏞。昔在有周，齊為甥舅之國；爰及大漢，陰實鄉里良家。非夫皇天鍾美，神靈覆育，孰能作合聖明，為天下母？姑文明皇太后，正位臨朝，二姊并入主坤宮，配」高祖孝文皇帝，翻成外戚，屬此盛門。太妃承奕世之休緒，稟太清之秀氣，生道」德之家，長禮儀之室，目不睹異物，耳不聞外事。而聰明溫惠，與本性而相符；仁信」規矩，乃率行而自合。正始二年，年十九，四行聿脩，五禮閑習，造舟且及，百兩爰備，」乃言告師氏而言歸焉。正始三年正月，皇帝使中侍中兼大鴻臚卿策拜任城」國妃。帝乙歸妹，聊可比其元吉；齊侯之子，未足方其美正。文宣王歷作王官，至於」宰輔，居棟梁之任，荷天下之憂，昧旦入朝，不以私室為念。太妃恭懃婦業，助治家」道，中饋是宜，內政有序；務先窈窕，不有妒忌之心；博進才賢，而無險詖之志。至若」遙聽車聲，識伯玉之有禮；當朝晏罷，責叔敖之未登。輔主君，古今英異，易稱一人，」得文詩著，三五在東，以茲樛木之恩，成此螽斯之業。撫養異宮，恩同己子，故能化」自鬥闈，聲聞邦國。神龜二年十二月，文宣王薨，朝依典禮，策拜太妃。諸子布在周」行，并縻好爵。每分至紀節，內外備在，未嘗不鍾鼓懸庭，蟬冕滿室，胥徒駱驛，軒蓋」成陰，文物聲明，此焉獨盛，忠臣孝子，頓出斯門。雖先王積善餘慶，抑亦太妃德教」所及也。昔慈母八子，咸為卿士大夫；泰姬五男，俱登郡守牧伯。尚稱榮舊史，著美」前書，楊榷而言，曾何髣彿。動中典禮，言必稱於先姑；脩德苦身，以為子孫之法。公」將復，世業日昌，厚祿未窮，流年不待。武定四年四月四日丙子遘疾薨於國邸，時」年六十。粵以武定五年歲次丁卯十一月甲午朔十六日已酉窆於鄴城西崗漳」水之北。金石可久，高深或遷，敬圖徽美，寄彼幽玄。其詞曰：」墓起覆匱，源資濫？，連峰既遠，清瀾遂長。桂生必馥，蘭挺而芳，如金振響，如玉含」光。顯允淑人，天降休祉，門高馬鄧，恩侔許史。言歸大國，來自戚里，作配哲王，德音」不已。作配如何，車服以盛，德音安在，民胥攸詠。七穆遂興，二惠方競，剋享福祿，坐」應嘉慶。慶乃日隆，祿亦彌厚，光陰遽迫，榮華難久。竊恃報施，庶過眉壽，一朝冥漠，」歸全啟手。思惟平素，瞻仰靈軒，神儀永戢，幃帳虛存。卜云其吉，靈？在門，且辭京」輦，夕赴山原。悲風何厲，愁雲自屯，叢楊且合，思鳥方喧。聲名徒顯，墳壟空尊，千秋」萬代，已矣何論。
↑  《汉魏南北朝墓志汇编·魏故黃鉞廣陽王妃銘》：魏故假黃鉞太傅大司馬廣陽文獻王妃墓誌銘」祖琛，齊司徒從事中郎。」祖母彭城劉氏，父義恭，宋太宰江夏文獻王。」父翊，魏侍中司空孝獻公。」母河南元氏，父澄，假黃鉞太傅任城文宣王。」妃姓王，諱令媛，琅邪臨沂人，齊尚書僕射奐之曾孫也。」既望冠海內，為天下盛門。祖席上稱珍，白珩非寶。父立」德成名，懸諸日月。妃籍采華冑，膺和淑靈，體韻閑凝，識」懷明悟，尊敬師傅，鑒誡圖史，進退合軌，折旋成則。亦既」有行，來儀蕃邸，率禮公宮，剋循法度。方當致偕老於君」子，成好仇於哲王，鼓琴之志詎申，擊缶之期奄及。春秋」廿，以興和四年歲在壬戍十月戊午朔廿月丁丑薨於」鄴。粵以武定二年歲在甲子八月庚申合葬於武城之」北原。乃作銘曰：」榛枯濟濟，瓜瓞綿綿，降鳳岐嶺，御鵠伊川。羽儀世載，冠」冕蟬聯，功勒鍾鼎，聲被管絃。藉此膏腴，挺茲窈窕，如雲」蔽月，猶蓮出沼。有清泉，翻追黃鳥，兼市為珍，連城稱」寶。湘水潺湲，巫山晻曖，暫薦枕席，遽空環佩。吉凶糾纏，」日夜相代，忽嗟易及，終悲難再。風彯帷薄，月照房櫳，居」室且異，臨穴方同。人生詎幾，身世已空，城闕日遠，松柏」為叢。